Komisijos reglamentas (EB) Nr. 643/2000
2000 m. kovo 28 d.
dėl euro taikymo tvarkos struktūrinių fondų biudžeto valdymo tikslais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1260/1999, nustatantį bendrąsias nuostatas dėl struktūrinių fondų [1], ypač į jo 33 straipsnį ir 53 straipsnio 2 dalį,
kadangi:
(1) Reglamento (EB) Nr. 1260/1999 33 straipsnyje numatyta, kad pagal Komisijos parengtą tvarką Komisijos sprendimai, įsipareigojimai ir mokėjimai bus nurodyti ir atliekami eurais.
(2) Euro ir valstybių narių, kuriose euras yra jų valiuta, perskaičiavimo kursai yra tokie, kurie yra neatšaukiamai nustatyti Tarybos reglamentu (EB) Nr. 2866/98 [2]; remiantis 1993 m. gruodžio 9 d. Komisijos reglamento (Euratomas, EAPB, EB) Nr. 3418/93, nustatančio išsamias tam tikrų 1997 m. gruodžio 21 d. Finansinio reglamento nuostatų įgyvendinimo taisykles [3], su paskutiniais pakeitimais, padarytais Sprendimu 1999/537/EB, EAPB, Euratomas [4], 1 straipsniu, valstybėms narėms, kuriose euras nėra jų valiuta, taikomi keitimo kursai yra mėnesiniai euro kursai, apskaičiuoti pagal galiojančius mėnesio, buvusio prieš tą mėnesį, kuriam kursai yra nustatomi, priešpaskutinės darbo dienos kursus; šie kursai yra skelbiami Europos Bendrijų oficialiojo leidinio C serijoje.
(3) Remiantis pereinamojo laikotarpio nuostatomis, kurios nurodytos Reglamento (EB) Nr. 1260/1999 52 straipsnio 1 dalyje, įnašams, kurie skirti pagal 1988 m. gruodžio 19 d. Tarybos reglamentą (EEB) Nr. 4253/88, nustatantį Reglamento (EEB) Nr. 2052/88 įgyvendinimo nuostatas dėl struktūrinių fondų uždavinių, jų efektyvumo bei jų veiklos koordinavimo tarpusavyje, taip pat su Europos investicijų banko operacijomis ir kitais esamais finansiniais instrumentais [5], su paskutiniais pakeitimais, padarytais Reglamentu (EB) Nr. 3193/94 [6], mokėjimų nuostatos, nurodytos 1990 m. liepos 2 d. Komisijos reglamente (EEB) Nr. 1866/90 dėl ekiu taikymo tvarkos struktūrinių fondų biudžeto valdymo tikslais [7], su paskutiniais pakeitimais, padarytais Reglamentu (EB) Nr. 2745/94 [8], turi būti taikomos toliau.
(4) Dėl šio reglamento pasitarusi su Sutarties 147 straipsnyje minėtu Komitetu, Žemės ūkio struktūrų ir kaimo plėtros vadybos komitetu ir Žuvininkystės ir akvakultūros vadybos komitetu.
(5) Šiame reglamente nustatytos priemonės atitinka Regionų plėtros ir pertvarkos komiteto nuomonę,
PRIĖMĖ ŠĮ REGLAMENTĄ:
1 straipsnis
Planų, paraiškų gauti fondų įnašus ir metinių bei baigiamųjų įgyvendinimo ataskaitų pateikimas
1. Komisijai pateikiamuose plėtros, finansavimo planuose, paramos paraiškose ir programų prieduose bei metinėse ir baigiamosiose įgyvendinimo ataskaitose, minėtose Reglamente (EB) Nr. 1260/1999, sumos yra nurodytos eurais.
2. Metinėse ir baigiamosiose įgyvendinimo ataskaitose sumos eurais išlaidų ataskaitose turi atitikti sumas eurais, kurios buvo apskaičiuotos taikant šio reglamento 2 straipsnį.
2 straipsnis
Mokėjimai
1. Komisijai pateiktinose išlaidų ataskaitose, skirtose mokėjimo paraiškoms patvirtinti, kurias patvirtino mokėjimo institucija Reglamento (EB) Nr. 1260/1999 32 straipsnio 3 dalyje nustatyta tvarka, sumos yra nurodomos eurais.
2. Valstybės narės, kuriose mokėjimo paraiškos dieną euras nebuvo jų valiuta, nacionaline valiuta padarytas išlaidų sumas į eurus perskaičiuoja taikydamos kursus, kurie galiojo priešpaskutinę mėnesio, buvusio prieš tą mėnesį, kurį išlaidos už atitinkamą įnašą buvo užregistruotos atsakingos mokėjimo institucijos apskaitoje, Komisijos darbo dieną.
3. Kai euras tampa valstybės narės valiuta, ankstesnėje pastraipoje nustatyta perskaičiavimo tvarka ir toliau taikoma visoms mokėjimo institucijos apskaitose užregistruotoms išlaidoms, kol įsigalios nustatytas nacionalinės valiutos ir euro perskaičiavimo kursas.
3 straipsnis
Panaikinimas
Reglamentas (EEB) Nr. 1866/90 panaikinamas, nepažeidžiant Reglamento (EB) Nr. 1260/1999 52 straipsnyje numatytų pereinamojo laikotarpio nuostatų.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 28 d.